Zelena škola za zeleni planet

 U srijedu 8. studenog 2023. naša škola provela je projekt „Zelena škola za zeleni planet“. Cilj radionica bio je potaknuti naše učenike na razmišljanje i brigu o okolišu.

 Brigu o našem plavom planetu učenici od petih do osmih razreda mogli su naučiti na radionicama koje su se odvijale u dva termina: od 9 do 10.30 te od 11 do 12.30. Radionice učenika sedmih i osmih razreda pokrivale su STEAM područje (matematika, fizika, biologija i tehnička kultura). Za sve učenike od petog do osmog razreda bila je uključena i tjelesna i zdravstvena kultura. Matematičku radionicu predvodile su profesorice matematike Ivana Bracanović i Antonija Lalić. Kroz vrlo zabavnu radionicu na temu *escaperooma* potaknule su učenike na logično razmišljanje i kroz zadatke poučile o štednji energije. Na radionici fizike profesorica Matilda Šimunović svojim je svjetlosnim pokusima, pokusima koji koriste električnu energiju, poučila o dobivanju električne energije iz ekološki prihvatljivih resursa. Profesorica biologije Željka Milek s učenicima je napravila banku sjemena. Pomoću banke svaki posjetitelj, djelatnik i član naše zelene škole može se upoznati s različitim vrstama sjemena i biljkama koje iz njih izrastaju. Drvo, kao ručni rad, bio je tema radionice tehničke kulture koju je proveo profesor Željko Alar uz pomoć našeg školskog domara. Izgrađen su spremnici za razvrstavanje otpada koji sada na ponos učenika stoji na školskom dvorištu. Profesori Ludvig Pavlović i Damir Zovko održali su radionicu tjelesne i zdravstvene kulture. Prirodnim plodovima (kestenima i granjem) zabavili su i razigrali naše učenike.

 Uz smijeh i veselje svaku su radionicu učenici proveli uz puno volje i znatiželje za novim znanjem. Ovakvim radionicama mladi će se lako osvijestiti važnost brige za okoliš. Takvim edukativno-zabavnim pristupom učinit će školu i naš planet zelenijim.

Lucija, 7.b

Zelena škola za zeleni planet

 Svaka škola pokušava potaknuti učenike na očuvanje okoliša, recikliranje, na očuvanje stvari koje možemo ponovno iskoristiti... Tako se ove godine naša škola uključila u sličan projekt.

 Projekt „Zelena škola za zeleni planet“ održava se tijekom cijele nastavne godine, a prvi projektni dan bio je 8. studenoga 2023. godine. Tema je očuvanje okoliša tako da su učenici od petih do osmih razreda uz igru i zabavu mogli naučiti o zaštiti i brizi za prirodu. Prolazeći hodnicima, mogu se primijetiti rezultati ovog dana. Profesorica likovne kulture u suradnji s učiteljicama razredne nastave sakupila je najbolje piktograme, simbolične poruke o pravilima ponašanja u našem školskom vrtu i dvorištu. Radionice u kojima su se stariji učenici mogli okušati bile su iz biologije, matematike, fizike, tehničke kulture i TZK. Na biologiji uz pomoć profesorice učenici su izradili banku sjemena. Razvrstavali su sjemenke prema vrsti, lijepili iste na plakat i pisali imena svake vrste. Radionica je bila uspješna jer su sudionici danima nakon govorili o istoj. Profesorice matematike osmislile su *escaperoom*. Učenici su ostali zaključani u „sobi“ s mnogim tragovima, ali i teškim zadacima. No, uz puno truda i mnogo volje za pobjedom, neki su uspjeli doći do kraja – do svoje nagrade. Radionica je učenike potaknula na logično razmišljanje kroz zabavu. Neki su se okušali i u novom predmetu, fizici. Na radionici su sudjelovali u zanimljivim pokusima u kojima su pokušavali dobiti struju uz bakar, nikal, vodu, sol… Rezultat radionice tehničke kulture stoji u školskome dvorištu. Uz pomoć domara i profesora učenici su napravili spremnike za razvrstavanje otpada. Na radionici tjelesne i zdravstvene kulture učenici su se zabavili uz mnogobrojne igre poput nošenja kestena u žlici, hodanja kao patka… Sve radionice bile su zanimljive i edukativnog karaktera.

 Ovakav pristup odličan je način za povezivanje s okolišem. Dokaz da učenje može biti zabavno i korisno za okolinu. U radionicama su učenici mnogo toga naučili i ponovili. Svi se vesele novom projektnom danu.

Anja, 7.b